**UPUTSTVO**

**O USPOSTAVLJANJU JEDINSTVENOG REGISTRA IMAOCA RAČUNA U KOMERCIJALNIM BANKAMA, TE SADRŽAJU I NAČINU VOĐENJA REGISTRA RAČUNA U FEDERACIJI BOSNE I HERCEGOVINE**

**("Službene novine Federacije BiH", broj: 14/01)**

**I - OPĆE ODREDBE**

1. Ovim uputstvom propisuje se obaveza uspostavljanja Jedinstvenog registra (u daljem tekstu: Registar) u Federaciji Bosne i Hercegovine, imaoca transakcijskih računa (u daljem tekstu: računi) otvorenih u komercijalnim bankama (u daljem tekstu: banke) u Federaciji Bosne i Hercegovine, te sadržaj i način vođenja registra.

**II - OBAVEZA VOĐENJA REGISTRA**

2. Registar vodi Federalno ministarstvo finansija-Federalno ministarstvo financija, Porezna uprava - Središnji ured Sarajevo (u daljem tekstu: Porezna uprava).  
  
3.U registar se obavezno upisuju svi računi za obavljanje registrovane djelatnosti , otvoreni od 05.01.2001. godine i to:  
  
redovni računi;  
  
računi dijelova pravnih lica;  
  
računi izdvojenih sredstava;  
  
računi javnih prihoda.  
  
4. Registar računa vodi se prema Jedinstvenom matičnom broju poreznog obveznika.  
  
5. Računi se upisuju u Registar na osnovu prijave o otvaranju računa, koji banka dostavlja Poreznoj upravi.  
  
6. Porezna uprava će, strukturu registra propisati u skladu sa mogućnostima internog softverskog sistema.  
  
7. Banka kod koje vlasnik računa otvori račun dužna je da o tome obavijesti Poreznu upravu u roku od tri dana od dana otvaranja računa.  
  
8. Poslove Registra vodi osoba sa posebnim ovlaštenjima i odgovornošću.

**III - BRISANJE RAČUNA IZ REGISTRA**

9. Brisanje računa iz registra vrši se na osnovu obavijesti od banke kod koje je račun bio otvoren i koja je izvršila njegovo brisanje na osnovu odredbi tač. 13., 14., 15. i 16. Uputstva o otvaranju i zatvaranju računa za obavljanje platnih transakcija i vođenje evidencije ("Službene novine Federacije BiH", broj 55/00).  
  
10. Ovo uputstvo stupa na snagu narednog dana od dana objave u "Službenim novinama Federacije BiH".